Diari Oficial de la Generalitat Valenciana


Sumari del DOGV 3757, del 25-05-2000 (2000/4143)

LLEI 5/2000, de 19 de maig, de Creació del Col·legi Oficial de Decoradors i Dissenyadors d'Interior de la Comunitat Valenciana.
-------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2000/05/19/5/dof/vci/html**

### Dades del document

Número de DOGV
:   3757

Data del DOGV
:   25-05-2000

Secció del DOGV
:   I. DISPOSICIONS GENERALS

Número del document
:   2000/4143


Data del document
:   19-05-2000

Organisme emissor
:   Presidència de la Generalitat

Tipus de document
:   Llei

Descriptors 

:   * col·legi professional
    * legislació
    * professió artística

LLEI 5/2000, de 19 de maig, de Creació del Col·legi Oficial de Decoradors i Dissenyadors d'Interior de la Comunitat Valenciana. [2000/4143]
  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la següent Llei:
  
PREÀMBUL
  
La Constitució Espanyola, en l'article 149.1.18, reserva a l'Estat la competència sobre les Bases del Règim Jurídic de les Administracions Públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria dictada per l'Estat es troba inclosa en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret-Llei 5/1996, de 7 de juny, i la Llei 7/1997, de 14 d'abril, sobre sòl i col·legis professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de les professions titulades, sense perjuí d'allò que s'ha disposat en els articles 36 i 139 de la Constitució.
  
En ús d'aquestes competències es va promulgar la Llei de la Generalitat Valenciana 6/1997, de 4 de desembre, de Consells i Col·legis Professionals de la Comunitat Valenciana, en l'article 7.3 de la qual es disposa que, mitjançant llei de la Generalitat i amb respecte a les competències de l'Estat, podran crear-se en l'àmbit de la Comunitat Valenciana col·legis professionals per segregació d'altres d'àmbit superior al de la comunitat autònoma.
  
L'Assemblea General de Col·legiats de la Delegació Territorial del Col·legi Nacional de Decoradors en la Comunitat Valenciana va acordar per unanimitat sol·licitar la constitució i creació del Col·legi Oficial de Decoradors i Dissenyadors d'Interior de la Comunitat Valenciana, per segregació del Col·legi Nacional. Aquesta segregació té el referend favorable del Col·legi Nacional de Decoradors.
  
Els estudis en Escoles d'Arts Aplicades i Oficis Artístics, amb cinc especialitats, entre les quals es contemplava l'especialitat de Decoració i Art Publicitari, van ser regulats pel Decret 2.127/1963, de 24 de juliol, i mitjançant el Decret 893/1972, de 24 de març, es va crear el Col·legi Nacional Sindical de Decoradors, els estatuts del qual, en l'article 90, tenen prevista la constitució de delegacions territorials del Col·legi Nacional.
  
Alhora, les atribucions i facultats d'aquest col·lectiu de professionals de les arts plàstiques, que van ser arreplegades en el Decret 902/1977, d'1 d'abril, són molt àmplies i, conforme a allò que s'ha disposat en l'article 1 del citat text reglamentari, comprenen: la formulació i redacció de projectes de decoració que no afecten elements estructurals resistents, ni les instal·lacions de servei comunes de l'obra principal determinades en el projecte aprovat i objecte de les preceptives llicències administratives, la direcció dels treballs de decoració, la seua programació i control, així com el certificat de l'execució, concepció de dissenys aplicables a tota decoració, el control i la valoració de la qualitat dels materials i elements que intervinguen en la decoració, i la realització de valoracions, peritatges, informes i dictàmens sobre projectes i realitzacions de decoració.
  
Amb l'entrada en vigor de la Llei Orgànica 1/1990, de 3 d'octubre, d'Ordenació General del Sistema Educatiu, els seus articles 47 i 48 van regular com a ensenyaments de règim especial, en cicles de formació específica, els ensenyaments d'Arts Plàstiques i de Disseny, equivalents a la Formació Professional, prevista en el capítol IV de la citada llei, en els seus graus mitjà i superior.
  
Així mateix, el Reial Decret 440/1994, d'11 de març, va establir el sistema d'equivalències entre els ensenyaments artístics anteriors a l'entrada en vigor de la citada Llei 1/1990, de 3 d'octubre, amb els nous cicles formatius. L'article 4 assenyala que el títol de Graduat en Arts Aplicades i Oficis Artístics corresponents als estudis impartits en Escoles d'Arts Aplicades i Oficis Artístics, regulats pel Decret 2.127/1963, de 24 de juliol, i dels plans experimentals d'aquests centres, previstos pel Reial Decret 799/1984, de 28 de març, i el Reial Decret 942/1986, de 9 de maig, es declaren equivalents a tots els efectes al títol de Tècnic Superior previst en l'article 35.2 de la Llei 1/1990, títol que s'equipara als estudis de Formació Professional de Grau Superior.
  
Després de la promulgació de la citada Llei de la Generalitat Valenciana 6/1997, de 4 de desembre, de Consells i Col·legis Professionals de la Comunitat Valenciana, el president de la Junta Rectora de la Delegació Territorial del Col·legi Nacional de Decoradors en la Comunitat Valenciana va formalitzar davant dels òrgans competents de la Generalitat Valenciana la sol·licitud de creació del Col·legi Oficial de Decoradors i Dissenyadors d'Interior de la Comunitat Valenciana.
  
Article 1. Creació.
  
Es crea el Col·legi Oficial de Decoradors i Dissenyadors d'Interior de la Comunitat Valenciana, per segregació del Col·legi Nacional de Decoradors, com a corporació de dret públic, amb personalitat jurídica pròpia i plena capacitat per al compliment dels seus fins.
  
Article 2. Àmbit territorial.
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal.
  
1. Per a l'exercici de la professió per a la qual habilita la titulació oficial de Diplomat en Arts Aplicades i Oficis Artístics, en l'especialitat de Decoració, en l'àmbit territorial de la Comunitat Valenciana, és obligatòria la prèvia incorporació al Col·legi Oficial de Decoradors i Dissenyadors d'Interior de la Comunitat Valenciana, sense perjuí d'allò que s'ha disposat en l'article 3.2 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Alliberadores en Matèria de Sòl i de Col·legis Professionals.
  
2. La incorporació al Col·legi Oficial de Decoradors i Dissenyadors d'Interior de la Comunitat Valenciana requereix estar en possessió del títol oficial de Diplomat en Arts Aplicades i Oficis Artístics, en l'especialitat de Decoració, regulat pel Decret 2.127/1963, de 24 de juliol, o els declarats equivalents a aquest pel Reial Decret 440/1994, d'11 de març, o qualsevol altra disposició general que el regule.
  
DISPOSICIÓ ADDICIONAL
  
Queden exceptuats de la incorporació obligatòria al Col·legi Oficial de Decoradors i Dissenyadors d'Interior de la Comunitat Valenciana a què es refereix l'article 3.1 d'aquesta llei, aquells diplomats en Arts Aplicades i Oficis Artístics, en l'especialitat de Decoració, que exercisquen exclusivament al servei de les administracions públiques en l'àmbit de la Comunitat Valenciana.
  
DISPOSICIONS TRANSITÒRIES
  
Primera
  
La Delegació Territorial en la Comunitat Valenciana del Col·legi Nacional de Decoradors designarà una Comissió Gestora, que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Decoradors i Dissenyadors d'Interior de la Comunitat Valenciana, en què es regule la convocatòria i el funcionament de l'Assemblea Col·legial Constituent de què formaran part tots els professionals inscrits en el cens de diplomats en Arts Aplicades i Oficis Artístics, en l'especialitat de Decoració, que exerceixen a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts del Col·legi Oficial de Decoradors i Dissenyadors d'Interior de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent es remetrà a la Conselleria de Justícia i Administracions Públiques o òrgan competent en matèria de col·legis professionals i inclourà els acords relatius a la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.
  
València, 19 de maig de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO


Còpia Permalink ELI